Diari Oficial de la Generalitat Valenciana


Sumari del DOGV 5484, del 04-04-2007 (2007/4305)

ORDE de 14 de març de 2007, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 1539/2006, de 15 de desembre, pel qual es regula la concessió d'ajudes per a la renovació del parc nacional de maquinària agrícola.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5484

Data del DOGV
:   04-04-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/4305


Data del document
:   14-03-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * cooperativa agrícola
    * explotació agrària
    * suport econòmic
    * agricultor
    * tractor
    * agrupació de productors agraris
    * màquina agrícola
    * ajuda a l'agricultura
    * ajuda pública

En el Reial Decret 1539/2006, de 15 de desembre, es regula la concessió d'ajudes per a fomentar la renovació del parc nacional de maquinària agrícola, per mitjà de la ferralla de les unitats més antigues i la seua substitució per tractors i màquines nous que, com que estan equipats amb tecnologies modernes, milloren les condicions de treball, tenen més eficiència energètica i produïxen menys impacte ambiental.  
Es considera de gran interés introduir innovacions en els mitjans de producció de les explotacions agràries valencianes, cosa que contribuirà a l'augment del respecte al medi ambient en l'exercici de les seues activitats. Els dos objectius formen part del Pla Millorar de la Conselleria d'Agricultura, Pesca i Alimentació, les línies mestres del qual s'han tingut en compte en la redacció d'esta nova disposició pel que fa a limitar i agilitzar els tràmits, augmentar la qualitat dels productes agrícoles valencians, orientar el desenrotllament del medi rural valencià, augmentar les rendes dels agricultors valencians i millorar les condicions de treball i la consideració social d'estos.   
Per tot això, a proposta de la Subsecretaria i fent ús de les atribucions conferides per l'article 35 de la Llei de Govern Valencià.  
ORDENE  
Article 1. Objecte   
1. Esta orde té com a objecte establir, en règim de concurrència competitiva, les bases reguladores d'ajudes per a renovar el parc de tractors i màquines automotrius agrícoles del sector agrari valencià per mitjà de la ferralla de les més antigues i la seua substitució per tractors i màquines nous que, com que estan equipats amb tecnologies modernes, milloren les condicions de treball, tenen més eficiència energètica i produïxen menys impacte ambiental.  
2. També es podran destinar estes ajudes procedents de la ferralla de tractors i màquines automotrius a l'adquisició de determinades màquines remolcades com ara:   
a) Sembradores directes.  
b) Cisternes per a purins i escampadores de fertilitzants sòlids equipades amb dispositiu de localització.  
3. La normativa bàsica que regula estes ajudes es conté en el Reial Decret 1539/2006, de 15 de desembre, pel qual es regula la concessió d'ajudes per a la renovació del parc nacional de maquinària agrícola.  
Article 2. Àmbit d'aplicació  
Esta disposició s'aplicarà als beneficiaris prevists en l'article següent i les explotacions o instal·lacions dels quals es troben, majoritàriament, al territori de la Comunitat Valenciana.  
Article 3. Beneficiaris  
1. Podran ser beneficiaris els titulars, tal com s'establix en el Reial Decret 1539/2006, de 15 de desembre, i que complisquen els requisits següents:  
a) Persona física titular d'una explotació agrària, cooperativa agrària, cooperativa d'explotació comunitària de la terra, cooperativa de treball associat l'activitat principal de la qual siga l'agrària o una societat agrària de transformació (SAT), inscrites en els registres oficials corresponents, altres persones jurídiques l'activitat principal de les quals siga la producció agrària, sempre que estiguen inscrites en els registres oficials corresponents.  
b) Ser titular del nou tractor o màquina i de la maquinària feta ferralla, tenint en compte les excepcions recollides en l'article 5.b del Reial Decret 1539/2006.   
c) Complir les normes comunitàries aplicables a les inversions de què es tracte, tal com s'establix en l'article 26 del Reglament (CE) núm. 1698/2005, de 20 de setembre de 2005, per a la mesura de modernització de les explotacions agràries.   
d) Comprometre's a no alienar el tractor nou o la màquina nova durant un període de cinc anys. En cas d'incompliment, el beneficiari haurà de reintegrar al Tresor Públic l'import de l'ajuda obtinguda i els interessos corresponents, llevat dels casos de força major prevists en la normativa comunitària en matèria d'ajudes a la modernització d'explotacions agràries.   
2. Així mateix, podran beneficiar-se de l'ajuda les cooperatives agràries, les cooperatives d'explotació comunitària de la terra, les cooperatives de treball associat l'activitat principal de les quals siga l'agrària i les SAT, que adquirisquen un tractor nou o una màquina nova per a la seua utilització en comú, amb ferralla d'una o més unitats de tractors o màquines automotrius antigues, els titulars de les quals siguen la mateixa cooperativa o socis d'estes, i que complisquen els requisits anteriors, tret d'allò que s'ha assenyalat en la lletra b) de l'apartat anterior.   
3. Els beneficiaris hauran de complir les obligacions establides en l'article 14 de la Llei 38/2003, de 17 de novembre, General de Subvencions.  
Article 4. Quantia i compatibilitat amb altres ajudes  
1. La quantia de les ajudes serà la que s'establix en l'article 2 del Reial Decret 1539/2006, de 15 de desembre.  
2. La quantia màxima de les ajudes i la seua compatibilitat amb altres ajudes són les que figuren en l'article 3 del Reial Decret 1539/2006, de 15 de desembre.  
Article 5. Requisits del tractor nou o màquina nova i del tractor i màquina automotriu fets ferralla  
1. El tractor nou o la màquina nova haurà de complir els requisits establits en l'article 6 del Reial Decret 1539/2006, de 15 de desembre.  
2. L'adquisició del tractor ha de ser posterior a la data de la sol·licitud d'ajudes.  
3. El tractor i les màquines que es facen ferralla hauran de complir els requisits de l'article 5 del Reial Decret 1539/2006, de 15 de desembre.  
Article 6. Sol·licitud de les ajudes  
1. Les sol·licituds d'ajuda s'adreçaran a les direccions territorials de la Conselleria d'Agricultura, Pesca i Alimentació, on es presentaran preferentment. També podran presentar-se en els llocs i les formes prevists en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds es presentaran en dos exemplars. La Conselleria d'Agricultura, Pesca i Alimentació en facilitarà el model a les seues oficines comarcals, a les seues direccions territorials i en la pàgina web http://www.gva.es.  
3. El termini de presentació de sol·licituds s'establirà cada any en la convocatòria d'imports globals màxims.  
4. Caldrà adjuntar a les sol·licituds la documentació següent:  
a) Nom, adreça i requisits que posseïx el sol·licitant de l'ajuda.   
b) Ubicació i característiques de l'explotació, amb especificació de la seua superfície, els principals aprofitaments i el parc de maquinària existent, si és el cas.   
c) En el cas de cooperatives o altres entitats, el justificant de trobar-se inscrites en el registre corresponent.   
d) Marca, model, potència en CV dels tractors i màquines automotrius dels quals es farà ferralla i any de la primera inscripció en el ROMA de cada unitat.   
e) Justificant acreditatiu de la satisfacció dels requisits especificats en l'article 5.b) del Reial Decret 1539/2006.   
f) Marca, model i preu net, sense IVA, del tractor nou o la màquina nova que s'adquirisca, per mitjà de factura proforma.   
g) Quantia de l'ajuda sol·licitada, d'acord amb el que s'establix en els articles 2 i 3 del Reial Decret 1539/2006, desglossada en els distints conceptes.   
h) Declaració responsable de no trobar-se sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.  
i) D'acord amb allò que s'establix en l'article 31.3 de la Llei 38/2003, de 17 de desembre, General de Subvencions, quan l'import de la despesa subvencionable supere la quantia de 12.000 euros el beneficiari haurà de sol·licitar com a mínim tres ofertes de diferents proveïdors, amb caràcter previ a la contractació del compromís d'entrega. L'elecció entre les ofertes presentades, que hauran d'aportar-se en la justificació o, si és el cas, en la sol·licitud de la subvenció, es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa.  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals (Agència Tributària i Generalitat Valenciana) i davant la Seguretat Social.  
6. Les sol·licituds denegades per falta de pressupost es podran considerar en el període de sol·licituds següent, en les mateixes condicions que la resta de sol·licituds, a petició dels seus titulars.   
Article 7. Criteris de distribució de fons i gestió de la subvenció  
La resolució de les sol·licituds de la subvenció prevista en esta orde es realitzarà per mitjà del procediment de concurrència competitiva a què es fa referència en l'article 22 de la Llei 38/2003, de 17 de novembre, General de Subvencions.  
En el cas que les peticions presentades superen el crèdit disponible, s'ordenaran les sol·licituds atenent el barem següent:   
a) Per ser cooperativa de maquinària, cooperativa d'explotació comunitària de la terra o cooperativa amb secció específica de maquinària o de servicis que incorporen maquinària, sempre que dispose de reglament de funcionament intern: cinc punts.   
b) Per ser un altre tipus de cooperativa o una SAT: quatre punts.  
c) Per ser titular d'explotació prioritària: tres punts.  
d) Per ser agricultor jove: tres punts.  
e) Per trobar-se l'explotació a zona de muntanya o altres zones amb dificultats: dos punts.  
f) Per ser dona: dos punts.  
g) Per la classificació del nou tractor en la categoria més alta d'eficiència energètica: dos punts.  
h) Per tractar-se d'un model de tractor que es farà ferralla sense estructura de protecció homologada oficialment: dos punts.  
i) Per la classificació del nou tractor en la segona categoria més alta d'eficiència energètica: un punt.  
k) Perquè les emissions de gasos contaminants siguen inferiors a les exigides per la legislació en la seua homologació: un punt.  
En cas d'igualtat entre sol·licituds, es donarà prioritat a la corresponent al sol·licitant que vulga substituir el tractor de més antiguitat.  
Article 8. Tramitació de les ajudes  
1. La instrucció del procediment de concessió de les ajudes correspon a les direccions territorials de la Conselleria d'Agricultura, Pesca i Alimentació, que realitzaran d'ofici totes les actuacions que consideren necessàries per a la determinació, el coneixement i la comprovació de les dades en virtut de les quals s'haja de formular la proposta de resolució, i remetran a l'òrgan col·legiat les sol·licituds avaluades.  
2. L'òrgan col·legiat a què es fa referència en l'article 22 de la Llei 38/2003, de 17 de novembre, General de Subvencions, encarregat de realitzar un informe en què es concrete el resultat de l'avaluació de les sol·licituds, quan les sol·licituds presentades superen el crèdit disponible, estarà integrat per:  
a) El cap de l'Àrea de Foment i Garantia Agrària.  
b) El cap del Servici de Protecció de Rendes Agràries.  
c) Un tècnic de l'Àrea de Foment i Garantia Agrària.  
3. En l'informe esmentat constarà la relació de totes les sol·licituds per orde de la puntuació obtinguda en el barem, i s'elevarà, juntament amb l'expedient, a l'òrgan instructor que, a la vista de la documentació rebuda, proposarà la concessió de les ajudes per orde fins a esgotar-ne la dotació existent, mentre que la resta es quedaran pendents en llista d'espera fins que, si és el cas, s'habilite més crèdit.  
Article 9. Termini de resolució de concessió de les ajudes  
El termini per a resoldre i notificar la concessió de les ajudes serà de sis mesos, comptadors a partir de la data de publicació de la convocatòria. Una vegada transcorregut el termini màxim sense que s'haja notificat la resolució, els interessats podran entendre desestimada la seua sol·licitud en els termes prevists en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 10. Justificació i pagament de les ajudes  
1. El termini a què es fa referència en l'article 8.1 del Reial Decret 1539/2006 serà fins al 31 d'octubre.  
2. La documentació que es presentarà per a procedir al pagament de l'ajuda, d'acord amb l'article 8.1 del Reial Decret 1539/2006, serà la següent:  
a) Haver donat de baixa els tractors i les màquines automotrius fets ferralla en el ROMA on estiguen inscrits, d'acord amb allò que s'establix en l'apartat sisé de l'Orde de 28 de maig de 1987, sobre inscripció de màquines agrícoles en els registres oficials, i adjuntar-hi la documentació que acredite el compliment de l'article 6 del Reial Decret 1539/2006.  
b) Haver donat d'alta en el ROMA el tractor nou o la màquina nova, d'acord amb l'apartat cinqué de l'Orde de 28 de maig de 1987 esmentada, i adjuntar-hi la factura de compra, en què han d'aparéixer detallats els conceptes següents:   
1r. El preu de la tarifa del tractor o la màquina adquirits, amb el seu equipament.   
2n. Els descomptes aplicats per l'empresa venedora, amb especificació dels diferents conceptes i, especialment, el que aplique per la ferralla dels tractors o les màquines automotrius antics.  
3r. El preu net, sense IVA.   
3. La concessió de les ajudes prevista en esta orde quedarà condicionada a l'existència de crèdit adequat i suficient en els pressuposts de la Generalitat de cada un dels exercicis.  
Article 11. Control de les ajudes  
1. Les ajudes previstes en esta orde estan subjectes al règim de reintegrament i de control financer establit en la Llei 38/2003, de 17 de novembre, General de Subvencions.  
2. Quan s'acredite l'incompliment dels requisits, les obligacions o els compromisos dels beneficiaris derivats d'allò que es preveu en la resolució d'atorgament de la subvenció, en esta orde o en les altres disposicions que hi siguen d'aplicació, procedirà el reintegrament de les quantitats indegudament percebudes, amb els interessos corresponents, o es perdrà el dret a la percepció de l'ajuda si no s'ha procedit al pagament.  
DISPOSICIONS ADDICIONALS  
Primera  
La competència per a la resolució de les ajudes, que correspon al conseller d'Agricultura, Pesca i Alimentació, es delega en el subsecretari.  
Segona. Vehicles històrics  
En el supòsit de tractors d'època o històrics de més de 30 anys d'antiguitat, amb valor de col·lecció o susceptibles d'exposició en museus, podrà substituir-se la ferralla per l'entrega a una entitat o associació que garantisca la seua retirada de l'activitat agrària.  
Tercera  
El pagament de les ajudes concedides quedarà condicionat a la decisió positiva de la Comissió Europea sobre la seua compatibilitat en el mercat comú, d'acord amb l'article 88 del Tractat Constitutiu.  
DISPOSICIONS TRANSITÒRIES  
Primera  
El termini de presentació de les sol·licituds de 2007 serà de 3 mesos comptadors des de l'endemà de la publicació en el Diari Oficial de la Comunitat Valenciana (DOCV).  
Segona  
El pagament de les ajudes previstes en esta orde s'efectuarà a través de l'aplicació pressupostària 08.31.56.6462.501.98.7, línia T018000. L'import global màxim a càrrec dels pressuposts de la Generalitat Valenciana de 2007 és de 200.000 euros. Una vegada assignats els fons corresponents per part del MAPA, i després de l'aprovació de la modificació pressupostària corresponent, es procedirà d'acord amb allò que s'establix en l'article 8.3 de les bases reguladores.  
DISPOSICIÓ DEROGATÒRIA  
Única. Derogació normativa  
Queda derogada l'Orde de 23 de maig de 2005, de la Conselleria d'Agricultura, Pesca i Alimentació, per a l'aplicació, a la Comunitat Valenciana, del Reial Decret 178/2005, de 18 de febrer, pel qual es regula la concessió d'ajudes per a la renovació del parc nacional de tractors.  
DISPOSICIONS FINALS  
Primera. Facultat de desplegament  
Es faculta el subsecretari de la Conselleria d'Agricultura, Pesca i Alimentació perquè dicte les disposicions necessàries per al desplegament i l'aplicació d'esta orde.  
Segona. Normativa aplicable  
En tot allò no previst en esta orde ni en el Reial Decret 1539/2006, s'aplicarà la Llei 38/2003, de 17 de novembre, General de Subvencions, i el seu reglament executiu, aprovat per mitjà del Reial Decret 887/2006, de 21 de juliol.  
Tercera. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.   
València, 14 de març de 2007  
El conseller d'Agricultura, Pesca i Alimentació  
JUAN GABRIEL COTINO FERRER